**Tuneflua** (vitenskapelig navn *Simulium truncatum*) er en blodsugende knottart som finnes over hele landet, men har fått navnet «tuneflue» fordi den er mest utbredt i områder av Glommavassdraget som ligger i tidligere Tune kommune, i dag en del av Sarpsborg kommune. Den klekkes like ovenfor Sølvstufoss i Ågårdselva, en sidegren til Glomma.

Tuneflua har eksistert i området siden før den menneskelig bosetningen, men størrelsen på bestanden varierer sterkt fra år til år, dels på grunn av naturlige svingninger og dels på grunn av at vannstanden i Ågårdselva varierer. Tuneflua kan lokalt opptre i store mengder i en 2–3 ukers periode rundt Sankthans. Den finnes først og fremst i Sarpsborg, men voksne tunefluer kan fly 10–15 km så den opptrer også i nabokommunene.

Tuneflue klekkes i langgrunne strandområder i øvre del av Ågårdselva. Eggene ligger i klaser på opptil en halv milliard egg per kvadratmeter, i et område fra en halvmeter til halvannen meters høyde over vannet. Vanligvis vil de fleste larvene tørke ut, men akkurat nordre Ågårdselva har den optimale kombinasjon av tilsig av grunnvann og optimal fart på strømmen i elva.

Flueplagen ble betydelig forverret etter at Glomma ble regulert. I tidligere tider varierte vannstanden enormt gjennom året, og eggklasene ble skylt vekk eller tørket ut. I 1954 ble vannstanden i Glomma mellom Vamma og Sarpsfossen økt fra 23,2 til 24,1 meter over havet. Reguleringen bidro til at nye strandområder med gode klekkemuligheter havnet i riktig avstand til vannet.

De siste årene har det blitt arbeidet systematisk for å bekjempe tuneflueklekkingen i Ågårdselva, blant annet gjennom manipulering av vannføringen i elva. En organisasjon kalt Tunefluas Venner jobber i mot dette, og mener tuneflua er viktig for økosystemet. 

Ordet tuneflue brukes også om andre knottarter.

Referanser
----------

1. 1 2  Åge Brabrand m.fl.: Masseforekomst av tuneflue og regulering av Ågårdselva og Glomma, Østfold Laboratorium for ferskvannsøkologi og innlandsfiske, Universitetet i Oslo. Rapport nr. 268 – 2009.
2. ↑  Tuneflue Arkivert 4. februar 2008 hos Wayback Machine. - hudlegekontoret.no

Eksterne lenker
---------------

* (en) *tuneflue* i Encyclopedia of Life Rediger på Wikidata

* (en) *tuneflue* i Global Biodiversity Information Facility Rediger på Wikidata

* (no) *tuneflue* hos Artsdatabanken Rediger på Wikidata

* (sv) *tuneflue* hos Dyntaxa Rediger på Wikidata

* (en) *tuneflue* hos Fauna Europaea Rediger på Wikidata

* (en) *tuneflue* hos NCBI Rediger på Wikidata

* *Simulium truncatum* – detaljert informasjon på Wikispecies Rediger på Wikidata
* (en) Blood-feeding host preferences of the isomorphic species *Simulium venustum* and *S. truncatum*. - PubMed
* (en) Larval and pupal microhabitat selection by *Simulium truncatum* Lundström, *S. rostratum* Lundström, and *S. verecundum* AA (Diptera: Simuliidae)
* (en) Mass Occurrence of Bloodsucking Blackflies in a Regulated River Reach: Localization of Oviposition Habitat of "Simulium Truncatum" using DNA Barcoding - Wiley Online Library
* (nb) Vil bli flere plageånder i år enn i fjor: På flere steder i Sarpsborg meldes det nå om hissige Tuneflueangrep. - Sarpsborg Arbeiderblad
* (nb) Blodtørstige tunefluer i Østfold skal knekkes. Forskerne har funnet ut hvordan. - Aftenposten

|  |  |
| --- | --- |
| Oppslagsverk/autoritetsdata | Store norske leksikon
 |